Cyhoeddodd y Gweinidog Addysg, Kirsty Williams, y gallai ysgolion ailagor o 29 Mehefin.
Mater i rieni yw penderfynu a ydynt yn anfon eu plant yn ôl i'r ysgol y tymor hwn ac mae ysgolion wrthi'n cysylltu â rhieni i geisio cael gwybod nifer tebygol y disgyblion a fydd yn dychwelyd ym mis Mehefin. Mae rhieni'n cael eu hannog i ymateb cyn gynted â phosibl i helpu'r cyngor a'u hysgol i wneud y trefniadau angenrheidiol.
Bydd ysgolion ar agor i bob grŵp blwyddyn, ond gyda dosbarthiadau llai o faint ac amseroedd egwyl, dechrau a gorffen gwahanol. Bydd plant yn cael cyfle i gael sesiynau wyneb yn wyneb gyda'u hathrawon yn ystod y cyfnod hwn, a bydd gweithgareddau dysgu o bell hefyd yn parhau. Bydd rhieni sy'n dewis peidio ag anfon eu plant yn ôl yn parhau i dderbyn cymorth o ran dysgu gartref.
Mae asesiadau risg yn cael eu cynnal ym mhob un o'n hysgolion ledled y sir, ac mae pob ysgol yn cael ei hasesu'n unigol yn dibynnu ar ei sefyllfa. Mae'n debygol na fydd dull 'un ateb i bawb' yn gweithio, sy'n golygu na fydd rhai ysgolion o bosibl yn gallu cynnig yr un lefel o ddarpariaeth; mae'n dibynnu faint o le sydd yn yr adeiladau a'r staff sydd yno.
Mae'r Cyngor yn gweithio'n agos gydag Ysgol Gyfun Coedcae ac Ysgol Gynradd Brynteg i dreialu'r trefniadau newydd a'r mesurau sy'n cael eu rhoi ar waith.
Bydd yn cynnwys mesurau cadw pellter cymdeithasol megis mynedfeydd ac allanfeydd ar wahân a systemau unffordd, mwy o drefniadau glanhau gyda glanweithydd dwylo ym mhob ystafell dosbarth a gorsafoedd golchi dwylo cludadwy lle bo angen.
Bydd amryw o arwyddion yn cael eu gosod i addysgu ac annog disgyblion i gadw pellter cymdeithasol ac arfer hylendid da, a bydd adnoddau ychwanegol mwy difyr / cyfeillgar yn cael eu datblygu ar gyfer ysgolion cynradd.
Bydd penderfyniadau ar gludiant ysgol a phrydau ysgol yn cael eu gwneud yn ddiweddarach yr wythnos hon yn dilyn canllawiau gan Lywodraeth Cymru.
Bydd rhagor o wybodaeth am ddarpariaeth gofal plant i blant gweithwyr critigol hefyd yn cael ei chyhoeddi cyn gynted â phosibl.
Dywedodd y Cynghorydd Glynog Davies, yr Aelod o'r Bwrdd Gweithredol dros Addysg a Gwasanaethau Plant: "Drwy gydol y pandemig hwn, ein prif flaenoriaeth bob amser yw diogelwch ein plant, eu teuluoedd a staff ein hysgolion a bydd hyn yn parhau i fod yn brif ystyriaeth wrth i ni baratoi i ailagor ein hysgolion.
"Bydd yn golygu mai traean o'r disgyblion ar y mwyaf fydd yn bresennol ar unrhyw un adeg. Bydd y dosbarthiadau'n llawer llai, gan ddarparu amser penodol, diogel gydag athrawon a chyd-ddisgyblion, ac rwy'n siŵr, ar ôl bod gartref am gymaint o amser, y bydd hyn yn cael ei groesawu'n fawr. Bydd hyn hefyd yn helpu i baratoi disgyblion ar gyfer dychwelyd i'r ysgol ym mis Medi; bydd y profiad newydd hwn yn yr ystafell ddosbarth yn wahanol iawn i'r hyn y mae disgyblion ac athrawon wedi arfer ag ef, ond rydym yn ceisio ei gwneud mor hawdd â phosibl i bawb.
"Hoffwn ddiolch eto i rieni am eu holl gefnogaeth a'u cydweithrediad yn ystod y cyfnod ansicr hwn; yn ogystal â holl staff ein hysgolion sydd wedi bod yn gweithio o dan amgylchiadau anodd iawn, yn ein canolfannau gofal plant, ac yn cefnogi disgyblion i ddysgu o bell."